En middelsstor (12-29 millimeter), bred trebukk. Arten er nokså variabel i fargen, i svart og gult til oransjerødt. De svarte delene har ofte et fiolett eller grønnlig skjær. Antennene er litt over halvparten så lange som kroppen hos hannen, litt under halvparten så lange som kroppen hos hunnen. Hodet er forholdsvis lite. Pronotum er stort og bredt, yttersiden fint tannet. Dekkvingene er kraftig punktert og har en læraktig overflate. De er bredest litt bak roten. Der er vanligvis røde eller gule ved skuldrene, smalt langs ytterkanten og i et bredt, skrått bånd i vingens bakre del, for øvrig svarte. Beina er forholdsvis spinkle og mørke.